Протестиращи нападнаха сграда в Хонконг, пригодена за карантинна зона - Bulpress BG
Демонстранти в Хонконг подпалиха тази вечер с коктейли „Молотов“ празна сграда, предназначена за карантинна зона за потенциални носители на вируса 2019-nCoV, предаде Франс прес, като се позова на полицията.
„Тези разрушителни действия представляваха сериозна заплаха за сигурността на хората на място“, пише в полицейското комюнике.
Според фотограф на АФП от входа на сградата излизали буйни пламъци, преди да се намесят пожарникарите, предава БТА.
По-рано няколкостотин хонконгски граждани блокираха с тухли и други предмети пътищата, водещи до сградата, протестирайки срещу плана тя да бъде превърната в карантинна зона. Потвърдените случаи на заразени с новия вирус в Хонконг вече са шест.
Недоволни сме, че правителството избира тази сграда, която е съвсем близо до жилищен район и начално училище, каза 28-годишна жителка.
Източник на Ройтерс видял няколко протестиращи, облечени в черно и с маски да атакуват новопостроен блок с общински жилища в район Фанлин близо до границата с континентален Китай. Нападателите хвърлили запалителни коктейли, след което избягали. Имало и изпотрошени стъкла на прозорци. По-късно пожарникарите потушили огъня, който нанесъл щети само на фоайето на сградата.